Oor Umckaloabo, Stevens' cure en ander lekker malvastories
MAL OOR MALVAS
Hulle blom in potte op jou ma se stoep en op vensterbanke oor die hele Europa heen. Malvas is vol stories: van lekkerruik, genesing, versamelaars en steggies uitruil. En het jy geweet malvas is so eg Suid-Afrikaans soos malvapoeding? PIETER BOTHA vertel meer en deel 'n paar wenke vir mooier malvas.
MY fiets rittel oor die keistene van 'n village in Provence. Dit is vroegsomer en die vensterbanke is vol uitbundige rooi blomme. Malvas! By 'n straatkafee sit 'n paartjie en swymel. 'n Ry potplante skei die tafels van die straat: nóg malvas, in pienk en wit.
By die boulangerie op die hoek waai Pascal vir my. Maar ek gaan nie vandag croissants koop nie, want ek is op pad na my vriendin se kwekery om meer oor géraniums te leer. "Wónderlike plante, ek moet net vir al die mense in Suid-Afrika hiervan vertel!" dink ek by myself.
Gelukkig hoef 'n mens nie in 'n Franse fantasie te leef om malvas te bewonder nie. Al daardie oorsese "geraniums" wat blom onder vensters met kantgordyntjies en hortjies in Frankryk, teen donkerhouthuise in Oostenryk en voor cottages in Engeland, hulle is almal oorspronklik van Suid-Afrika. Ons eie malvas, behoorlik Pelargoniums genoem. Hier groei hulle nog altyd wild in die bergklowe, half-woestyne en kusduine...